สินมั่นคงฯ ชูสินค้าใหม่โหมเก็บเบี้ย
สินมั่นคงฯ เร่งเก็บเบี้ยท้ายปี ขนประกันรถชั้น 1 ชั้น 2+ 3+ ควบสุขภาพลุยตลาด
1 ก.ย. 2559

สินมั่นคงฯ เร่งเก็บเบี้ยท้ายปี ขนประกันรถชั้น 1 ชั้น 2+ 3+ ควบสุขภาพลุยตลาด
แหล่งข่าวจากบริษัท สินมั่นคงประกันภัย เปิดเผยว่า บริษัทได้เปิดตัวแบบประกันรถยนต์ชัั้น 1 ใหม่ “ประกันตามวัย 30 อัพ” พร้อมแคมเปญโฆษณาเพื่อเจาะกลุ่มลูกค้าวัย 30 ปีขึ้นไปโดยเฉพาะ เนื่องจากเป็นกลุ่มที่มีพฤติกรรมการขับขี่รถยนต์ที่ปลอดภัยกว่ากลุ่มที่มีอายุน้อยกว่า 30 ปี โดยตั้งเป้าไว้ที่ 500 ล้านบาท
ทั้งนี้ คาดว่าได้รับการตอบรับอย่างดี เพราะค่าเบี้ยเริ่มต้นที่ 8,800 บาท โดยลูกค้าเป็นฝ่ายรับผิดชอบค่าเสียหายส่วนแรก 2,000 บาท และรถทุกคันจะได้รับความคุ้มครอง บริการช่วยเหลือฉุกเฉินทางรถยนต์ฟรีตลอด 24 ชั่วโมงตามเงื่อนไข
นอกจากนี้ ช่วงกลางเดือน ส.ค.ที่ผ่านมา ได้ออกประกันรถยนต์ชั้น 2+ และ 3+ พ่วงประกันสุขภาพ ให้ความคุ้มครองรถผู้เอาประกันและรถคู่กรณีที่เป็นยานพาหนะทางบก  และยังได้รับความคุ้มครองประกันสุขภาพสำหรับคนไข้ใน (IPD) ร่วมด้วย ค่าเบี้ยเริ่มต้นที่ 6,900 บาท ทุนประกันเริ่มต้นที่ 1 แสนบาท โดยความคุ้มครองประกันสุขภาพนั้น ผู้เอาประกันต้องมีอายุตั้งแต่ 25-60 ปี ได้รับความคุ้มครองสูงสุดกรณีเสียชีวิตจากอุบัติเหตุ 5 หมื่นบาท มีค่ารักษาพยาบาลทั่วไป 1 หมื่นบาท/ครั้ง ตั้งเป้ายอดขาย 300 ล้านบาท
ขณะเดียวกัน ได้ออกประกันสุขภาพเดี่ยวในชื่อ “เอสเอ็มเค เฮลท์แคร์” มี 4 แผนให้ความคุ้มครองค่ารักษาพยาบาลกรณีผู้ป่วยใน (IPD) และกรณีผู้ป่วยนอก (OPD) รับประกันตั้งแต่อายุ 11-60 ปี และต่ออายุถึง 65 ปี เบี้ยประกันและความคุ้มครองขึ้นอยู่ตามแผนที่เลือก